Author: lubica.pitlova
Last saved by: Pitlová Ľubica
Company: Hewlett-Packard Company

Správa zo zahraničnej pracovnej cesty

1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 

2.  Zahraničná pracovná cesta:
štát/mesto: Nemecko/Ulm
Dátum: 23. – 24. 9. 2013
Účel cesty: účasť na zasadnutí Riadiacej skupiny prioritnej oblasti  7  Stratégie EÚ pre Dunajskú oblasť  (Dunajskej stratégie), ktorej cieľom je rozvíjať znalostnú spoločnosť prostredníctvom výskumu, vzdelávania a informačných technológií) 
Rámcový program pobytu:
23. 9. 2013  cesta Bratislava-Ulm, účasť na zasadnutí  riadiacej skupiny 
24. 9. 2013 účasť na zasadnutí  riadiacej skupiny, cesta Ulm-Bratislava

 3. Úvod do problematiky 
Stratégia EÚ pre podunajskú oblať (European Union Strategy for the Danube Region - Dunajská stratégia - DS ) schválená Radou EÚ v júni 2011 je makroregionálna stratégia, t.j.  nová forma regionálnej spolupráce v EU, v ktorej sú zúčastnené členské krajiny EÚ (Slovensko, Česká republika, Rakúsko, Maďarsko, Slovinsko, Bulharsko, Rumunsko, Nemecko, Chorvátsko) ale i nečlenské (Srbsko,  Moldavsko, Ukrajina, Bosna a Hercegovina, Čierna Hora).
K hlavným cieľom  DS patrí:
-	prehĺbenie spolupráce krajín dunajského regiónu, riešenie spoločných problémov        
-	efektívnejšie využívanie existujúcich  zdrojov  
-	 v rámci posilnenej spolupráce možnosť  zvýšenia   účasti v komunitárnych programoch EÚ
V rámci DS je vytýčených 11 prioritných oblastí (priority areas -PA), ktorých koordináciu si medzi sebou rozdelili zúčastnené krajiny.
SR zastúpená Ministerstvom školstva, vedy, výskumu  a športu  SR  koordinuje spolu so Srbskom prioritnú oblasť PA 7 ktorej cieľom je rozvíjať vedomostnú spoločnosť prostredníctvom výskumu, vzdelávania a informačných technológií.
V rámci prioritných oblastí sú zo zástupcov participujúcich krajín zriadené  Riadiace výbory (Steering Committees),  ktoré schvaľujú v rámci svojich zasadnutí relevantné projekty prispievajúce k rozvoju dunajského regiónu v rámci svojej oblasti a úspešným projektom vydávajú tzv. odporúčacie listy. Odporúčacie listy by sa mali zohľadňovať tak na národnej úrovni  pri  projektoch hradených zo štrukturálnych fondov EÚ, ako aj pri výzvach v rámci komunitárnych programov EÚ.   
Zo zdrojov  Európskej komisie, ako aj z príspevkov z verejných zdrojov zúčastnených krajín   bude v roku 2014 vytvorený Fond pre výskum a inovácie v dunajskej oblasti DRRIF (Danube Region Research and Innovation Fund). Z tohto fondu by mali  byť financované projekty výskumu a vývoja, ktorých hlavným atribútom bude prínos pre pozdvihnutie podunajskej oblasti a príspevok k plneniu cieľov Dunajskej stratégie. 
                   
4. Stručný priebeh zasadnutia

Po krátkom úvode a prečítaní výročnej správy (Jún 2012 – Jún 2013) nasledovali vstupy jednotlivých pracovných skupín, spojené s diskusiou.
Pani Pitlová  (MŠVVS SR) prestavila Roadmap (harmonogram) PA7 s podrobnou analýzou cieľov, časových termínov a zodpovedných osôb, pričom zdôraznila, že daný haromonogram bol vytvorený pred dvomi rokmi a preto je nevyhnutné aktualizovať predpokladané termíny.  Bolo dohodnuté, že aktualizovaný hramonogram – Roadmap musí byť schválený pred výročným zasadnutím EUSDR v Bukurešti 28. – 29. 10. 2013.
V súvislosti s vyhlásením verejnej súťaže na FS (feasibility study – štúdiu  realizovateľnostii) pre DRRIF sa vyskytol závažný problém – len jedna z podaných štyroch žiadostí bola predložená v angličtine aj v slovenčine, ostatné tri boli predložené len v angličtine, čo je v rozpore so zákonom o verejnom obstarávaní v SR, preto muselo byť verejné obstarávanie zrušené. V súčasnosti sa  pripravuje nové VO.
Z pracovnej skupiny Vysokoškolské vzdelávanie a mobility prof. Veskovic konštatoval evidentný záujem zo strany univerzít Dunajského regiónu.
Z pracovnej skupiny Výskum a inovácie predstavil pán Vulturescu projekt DANCERS, v ktorom sa zúčastňujú aj iné krajiny EU okrem krajín Dunajského regionu (Nemecko, Írsko, Francúzsko..)
Vedúci pracovnej skupiny Komunikácia s JRC (Spoločné výskumné centrum) p. Chudoba kladne zhodnotil spoluprácu EUSDR s JRC, vyzdvihol hlavne podporu JRC pre EUSDR v 4 vertikálnych prioritách 4FS a jednej horizontálnej S3.
Ďalej boli predstavené dva kľúčové projekty PA7: DANUBIUS a DANUBE: FUTURE a nasledovalo hlasovanie, v ktorom boli obidva projekty jednohlasne prijaté. V súčasnosti má tak prioritná oblasť PA7  4 kľúčové projekty: DRRIF, DREAM, DANUBIUS, DANUBE:FUTURE.
V závere bolo dohodnuté, že nasledovné stretnutie riadiacej skupiny bude pravdepodobne začiatkom nasledujúceho roku.
5.  Odporúčané závery:  

Je potrebné stanoviť podmienky verejnej súťaže na FS  pre DRRIF  a ukončiť verejnú súťaž v súlade so zákonom o verejnom obstarávaní SR.
Ďalej je  potrebné  zabezpečiť informovanosť vzdelávacích inštitúcií predovšetkým univerzít, ale aj výskumných ústavov a odborníkov z praxe o možnostiach aktívnej účasti v projektoch prioritnej oblasti PA7 a Dunajskej stratégie EU.

6.   Prehľad prinesenej dokumentácie a miesto jej uloženia
     Diskusia, prijaté závery  zasadnutia a podrobnosti o schválených  projektoch sú dostupné v Sekcii vedy a techniky MŠVVŠ SR ako aj na webstránke: www.danube-region.eu

7.   Osobitne vyhodnotený očakávaný prínos ZPC
 Na zasadnutí Riadiacej skupiny PA7 boli prediskutované strategické  otázky ďalšej spolupráce v rámci prioritnej oblasti PA7 Dunajskej stratégie EU ako aj závažné problémy súvisiace s prípravou Fondu pre výskum a inovácie v podunajunajskej oblasti DRRIF.

8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT,  generálnemu riaditeľovi Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum:  02. 11. 2013

Správu schválil: Ing. Róbert Szabó, PhD. 
                            generálny riaditeľ  SVaT